**Dôvodová správa.**

**Všeobecná časť.**

Navrhovaná zmena zákona 597/2003 o financovaní základných škôl, stredných škôl a školských zariadení v znení neskorších úprav prispeje k zvýšeniu kvality vzdelávania na základných a stredných školách. Školy, ktoré dosahujú vynikajúce výsledky v celoštátnych objektívnych meraniach (externá maturita, monitor 9) môžu dostať normatívny príspevok zvýšený o 10% príspevku na školu. To bude motivovať školy, aby dosahovali vo výchovno-vzdelávacom procese veľmi dobré výsledky. Súčasne kritéria na hodnotenie kvality procesu musia byť objektívne a celoštátne porovnateľné. Preto návrh zákona upravuje, že budú vydané ministerstvom školstva len na základe celoštátnych meraní a všeobecne záväzným predpisom.

 Návrh zákona bude motivovať časť škôl (napríklad gymnázia), aby sa viac orientovali na kvalitu a prijímali na štúdium študentov, ktorí majú predpoklady dosahovať dobré študijné výsledky.

Návrh zákona je v súlade s Ústavou SR, ústavnými zákonmi SR, platným právnym poriadkom SR, medzinárodnými zmluvami, ktorými je Slovenská republika viazaná a inými medzinárodnými dokumentmi, ktorými je SR viazaná.

**Osobitná časť.**

K bodu 1:

Stanovuje sa, že finančné prostriedky pre regionálne školstvo v kapitole ministerstva školstva sú i na ohodnotenie kvality výchovno-vzdelávacieho procesu.

K bodu 2:

Rozpis finančných z kapitoly ministerstva školstva zriaďovateľom sa skladá z normatívu a z prostriedkov za kvalitu výchovno-vzdelávacieho procesu.

K bodu 3:

Určuje sa maximálna výška finančných prostriedkov (10% normatívu školy) za kvalitu výchovno-vzdelávacieho procesu, ktoré môže dostať zriaďovateľ pre školu.

Ministerstvo školstva určí všeobecne záväzným predpisom kritéria a podmienky pridelenia finančných prostriedkov pre školy. Kritéria musia vychádzať z objektívnych celoštátnych meraní (externá maturita, monitor 9).

K bodu 4:

Navrhuje sa účinnosť zmeny zákona od 1. januára 2013.